<classify> Na David Andy Wabongo bwana, eti wanadai Stars ingechomoka vipi kwenye Kundi C, ambalo limetoa timu mbili katika fainali ya AFCON mwaka huu? Group C ambalo timu ya taifa, Taifa Stars ilikuwamo ndiyo imetoa washiriki fainali ya AFCON mwaka 2019. Senegal na Algeria hatimaye wanakwenda kukutana kwa mara ya pili katika michuano ya mwaka huu, mara hii ikiwa ni katika hatua ya fainali. Soka kama ilivyo kwa taaluma nyingine, ni mchezo ambao unahitaji maandalizi, usimamizi, uwekezaji, vipaji pamoja na kujitoa. Hakuna mshabiki yeyote ambaye ameshangazwa kuona Senegal na Algeria kukutana fainali kwasababu, ukiangalia vikosi vyao utashangazwa na idadi ya wachezaji wanaocheza katika ligi bora duniani pamoja na klabu bora zaidi duniani. Ukiangalia vikosi vya Senegal na Algeria; kwa pamoja vina wachezaji wengi ambao wanaumiza vichwa klabu nyingi kubwa duniani mfano Kalidou Koulibaly, anayetajwa kuwa moja ya mabeki ghali zaidi duniani hivi sasa, Sadio Mane mfungaji bora wa ligi ya England, Riyad Mahrez mchezaji wakutegemewa katika kikosi cha mabingwa EPL, Man City, Keita Balde moja ya wachezaji bora katika ligi ya Serie A, Italy, Moussa Wague BarcelonaESP haya ni majina machache yanauounda vikosi hivi vinavyokwenda kukipiga fainali AFCON mwaka huu. Hakuna mtu yeyote asiyependa kuona taifa lake likifanya vizuri; sote tunapenda kuona mataifa yetu yanafanya vizuri katika nyanja mbalimbali duniani. Kwetu Tanzania mambo ni tofauti kidogo: tunapenda matokeo makubwa lakini, si kwa kufuja jasho. Nimeshangazwa sana kuona Waziri wa Michezo Dkt. Harrison Mwakyembe akibishana na Shirikisho la Soka Tanzania TFF kuhusu aliyekuwa kocha wa kikosi cha Taifa Stars, Emanuel Amunike. Wote wamenishangaza kwasababu, unamfuta kazi Amunike aliyekupeleka AFCON baada ya miongo minne kisa nini? Pia, waziri naye anataka viongozi TFF wajiuzulu wamekosa nini? Kama washabiki wa soka nchini pamoja na TFF walijua udhaifu wa timu yetu ya taifa ukilinganisha na Algeria, Senegal na majirani zetu Kenya, sasa kulikuwa na haja gani au ni wapi ambapo Kocha Amunike alikosea sana kiasi cha kuondoka bila kuaga na kupewa heshima kama moja ya makocha ambao wamefanya kazi kubwa sana kwa kipindi cha muda mfupi kuliko hao waotajwa magwiji wa soka nchini. Kama ulifuatilia kwa undani chambuzi mbalimbali zilizofanywa kabla na baada ya michuano ya AFCON hakuna mtaalamu yeyote wa michuano hii ya AFCON alisema Tanzania itapata ata pointi moja, wengi walitabili Taifa Stars kuwa kibonde katika kundi C lakini walisisitiza huu ni mwanzo mpya katika soka la Tanzania. Mitandao ya kijamii imerahisisha mambo mengi sana hivi sasa, mfano mtu yeyote anaweza kufungua chaneli yake akajiita mchambuzi au mtaalam. Kabla ya michuano hii niliona tabiri mbalimbali zilizofanywa na wachambuzi wa soka nchini nikasema kwa mwendo huu Tanzania ingekuwa na Kombe ata moja la dunia. Yaani soka la Tanzania linachezwa Instagram na Facebook tukija uwanjani matokeo nadhani tunayajua. Jay Jay Okocha, moja ya wachezaji bora zaidi waliowahi kutokea Afrisiyo baada ya kutolewa katika hatua ya makundi bila ya point alisisitiza kuwa katika soka Tanzania ni taifa changa ushiliki pekee katika michuano hii ni zawadi tosha kwa watanzania. Pia Okocha akasisitiza nilazima Taifa Stars iwe na mipango ya muda mrefu ili kuhakikisha wanaposhiliki tena michuano kama hii wanapata matokeo mazuri. Kufukuza kocha siyo suluhu ya matatizo ya soka nchini pia, kujiuzulu kwa viongozi wa TFF au Waziri wa Michezo siyo mwarobaini wa tatizo sugu linaloikabili sekta ya michezo nchini. Tujiulize baada ya michuano ya AFCON tunaanzia wapi. Hatuwezi kuchukua Kombe la Afrika, tukiwa na wakina Samatta, Farid Mussa, na John Bocco pekee; tuwaangalie Algeria na Senegal mataifa haya yote yana mchanganyiko wa wachezaji profesheno kutoka ligi za Ulaya pamoja na ligi za ndani. Taifa Stars ilishatoka katika michuano ya AFCON mara baada ya kuifunga Uganda 3-0 hapa nyumbani. Kocha Amunike hakuwa na tatizo lolote, mzizi wa tatizo upo kwenye mfumo; kama hatutakuwa na uvumilivu hata aje Pep Guadiola wabongo watasema anazingua. Vile vijembe pamoja na kejeli alizotupiwa Krepin Diata katika mchezo wa ufunguzi dhidi ya Stars haivijaizuia Senegal kufika fainali AFCON pia, kumfanya Amunike mbuzi wa kafara kwa matokeo mabovu haiwezi kufuta ukweli kwamba timu yetu ya taifa ilikuwa dhaifu sana kulinganisha na mataifa mengi yaliyoshiliki AFCON mwaka 2019. Kama Facebook na Instagram ingekuwa ni sehemu ya mbinu za kisoka basi Stars ingechukua Kombe hili lakini kama mitandao ya kijamii ni sehemu ambayo inatumika na wadau kujenga hoja za msingi na kimaendeleo basi ni vyema zaidi mitandao hiyo itumike katika kuhoji, kushauri pamoja na kujenga hamasa na siyo kutengeneza maudhui yenye kujenga chuki, maudhi pamoja na uzalilishaji wa haki za kibinadamu. David Andy ni mzalisha maudhui kupitia mitandao na blogu, anapatikana kupitia email: Instagram: davidandy2001  <topic>: michezo 